ลุ้น SET วิ่งทดสอบ 1,700 จุด รับเจรจาสันติภาพรัสเซีย-ยูเครนคืบ
ลุ้น SET เช้าวิ่งทดสอบ 1,700 จุด ตามตลาดภูมิภาค เอเชีย ตอบรับการเจรจาสันติภาพระหว่างรัสเซียและยูเครนมีความคืบหน้า ทำให้นักลงทุนหันกลับมาถือสินทรัพย์เสี่ยงมากขึ้น ประเมินแนวรับ 1,685-1,686 จุด แนวต้าน 1,700-1,705 จุด
ลุ้น SET เช้าวิ่งทดสอบ 1,700 จุด ตามตลาดภูมิภาค ตอบรับเจรจาสันติภาพรัสเซีย-ยูเครนคืบหน้า ประเมินแนวรับ 1,685-1,686 จุด แนวต้าน 1,700-1,705 จุด
30 มี.ค. 2565

นักวิเคราะห์ฯ คาดตลาดหุ้นไทยเช้านี้ปรับตัวขึ้นทดสอบ 1,700 จุด สอดคล้องกับตลาดหุ้นอื่นในภูมิภาคเอเชีย ตอบรับการเจรจาสันติภาพระหว่างรัสเซียและยูเครนมีความคืบหน้า หลังมีการรายงานว่ารัสเซียจะลดปฏิบัติทางทหารรอบกรุงเคียฟ เมืองหลวงของยูเครนลง เพื่อนำไปสู่การเจรจาสันติภาพรอบใหม่ ส่งผลให้นักลงทุนมั่นใจหันมาถือครองสินทรัพย์เสี่ยงมากขึ้น ให้แนวรับไว้ที่ 1,685-1,686 จุด และแนวต้าน 1,700-1,705 จุด
โดยนายอภิชาติ ผู้บรรเจิดกุล ผู้อำนวยการสายงานวิเคระห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้ปรับตัวขึ้นทดสอบระดับ 1,700 จุด สอดคล้องกับตลาดหุ้นอื่นในภูมิภาคเอเชีย ตอบรับการเจรจาสันติภาพระหว่างรัสเซียและยูเครนมีความคืบหน้าอย่างมาก โดยมีการรายงานว่า รัสเซียจะลดปฏิบัติการทางทหารลงรอบกรุงเคียฟ ซึ่งเป็นเมืองหลวงของยูเครน รวมทั้งเมืองเชอร์นิฮิฟ เพื่อเพิ่มความไว้วางใจระหว่างรัสเซียและยูเครน และเพื่อเอื้ออำนวยต่อการเจรจาสันติภาพในครั้งต่อไปของทั้งสองฝ่าย ทำให้นักลงทุนมั่นใจและหันกลับมาถือสินทรัพย์เสี่ยงมากขึ้น
อย่างไรก็ตาม ก็ยังต้องติดตามประเด็นดังกล่าวต่อไป เนื่องจากรัสเซียอาจเปลี่ยนแปลงท่าทีได้ ขณะที่วันนี้แนะจับตาดูการประชุมคณะกรรมการนโยบายการเงิน (กนง.) โดยคาดการณ์ว่าจะยังคงอัตราดอกเบี้ยนโยบายไว้ที่ 0.5% ต่อปี เพื่อสนับสนุนการฟื้นตัวทางเศรษฐกิจ แม้อัตราเงินเฟ้อจะเร่งตัวขึ้นแต่ก็เชื่อว่าจะสามารถควบคุมได้ ให้แนวรับไว้ที่ 1,685-1,686 จุด และแนวต้าน 1,700-1,705 จุด